മാറിത്താമസിക്കാന് ഇടമില്ലാതെ കാളിമുത്തുവിന്റെ കുടുംബം കൊല്ലങ്കോട് : മഴയില് ചുമരിടഞ്ഞതിനാല് നാലംഗ കുടുംബം കിടന്നുറങ്ങാന് സ്ഥലമില്ലാതെ ദുരിതത്തിലായി. ഗോവിന്ദാപുരം ന്യൂ കോളനി കാളിമുത്തുവിന്റെ വീടിന്റെ ചുമരാണ് മഴയില് നിലംപതിച്ചത്. ചുമരില് മഴവെള്ളം ചോരുന്നതിനാല് കാളിമുത്തുവും ഭാര്യ ഉമയും മക്കളായ സിദ്ധാര്ഥ്, ശ്രീജിത്ത് എന്നിവര് അടുത്ത മുറിയിലേക്കു മാറിക്കിടന്നതിനാല് അനിഷ്ട സംഭവം ഒഴിഞ്ഞുമാറുകയായിരുന്നു. പട്ടികജാതി സമുദായ കുടുംബനാഥനു പതിനഞ്ചു വര്ഷം മുന്പാണ് വീട് അനുവദിച്ചത്. പിന്നീട് സംരക്ഷണത്തിനു ധനസഹായങ്ങളൊന്നും ലഭിച്ചില്ലെന്നാണ് കാളിമുത്തു പറയുന്നത്. മാറിത്താമസിക്കാന് സാന്പത്തികമില്ലാത്തതിനാല് ഇപ്പോഴും തകര്ച്ചാഭീഷണിയിലുള്ള വീട്ടിലാണ് താമസം. വീടിനകത്തെ മറ്റു ചുമരുകള്ക്കും നനവുണ്ടായിരിക്കുകയാണ്. കാളിമുത്തുവിനു മൂന്നു മാസം മുന്പ് ന്യൂമോണിയ ബാധിച്ചിരുന്നു. വിളയോടി സ്വകാര്യ മെഡിക്കല് കോളജിലായിരുന്നു ചികിത്സ. കൈയിലുണ്ടായിരുന്നതും പരിചയക്കാരില്നിന്നും കടം വാങ്ങിയും 80,000 രൂപ ചികിത്സയ്ക്കു വേണ്ടിവന്നു. കൂലിപ്പണിക്കാരനായ കാളിമുത്തു രോഗവിമുക്തനായെങ്കിലും പഴയ ആരോഗ്യം വീണ്ടെടുക്കാനാവാതെ വീട്ടില് തന്നെയാണ് മുടങ്ങിക്കിടക്കുന്നത്. ഭാര്യക്കു തൊഴിലുറപ്പുപണിയില്നിന്നും ലഭിക്കുന്ന വരുമാനത്തിലാണ് നാലംഗ കുടുംബം ചെലവ് തള്ളിനീക്കുന്നത്. മാനം കറുത്താല് നാലംഗ കുടുംബാംഗങ്ങള് പരിഭ്രാന്തി കൂട്ടുകയാണ്. വാടകവീട്ടിലേക്കു താമസം മാറ്റണമെങ്കില് മുന്പണം നല്കാനും യാതൊരു വകയുമില്ലാത്തെ കുടുംബം വിഷമത്തില് അകപ്പെട്ടിരിക്കുകയാണ്.